google/wiki40b huggingface dataset:
Gelbėkit vaikus

„Save the Children“ yra viena iš pagrindinių tarptautinių organizacijų, teikiančių pagalbą vaikams visame pasaulyje. Organizacija įkurta 1919 metais Jungtinėje Karalystėje, siekiant pagerinti vaikų gyvenimą švietimo, sveikatos priežiūros ir ekonomikos srityse bei padėti įvykus gamtinėms katastrofoms ar kariniams konfliktams.
28 valstybėse yra įsikūrusios „Save the Children“ organizacijos, kurios priklauso tarptautiniam „Save the Children“ aljansui - pasauliniam nepelno organizacijų tinklui, veikiančiam daugiau nei 120 šalių visame pasaulyje. Aljansas įkurtas 1977 m. Ženevoje, o 1997 m. perkeltas į Londoną.

Gelbėkit vaikus Lietuvoje

Gelbėkit vaikus (Save the Children Lithuania) - tai 1991 m. įkurta nepolitinė, nevyriausybinė ir nereliginė, už vaiko teises kovojanti organizacija, šiuo metu turinti skyrius 30 šalies miestų ir rajonų. Organizacija yra Tarptautinio Aljanso „Save the Children" narė, kuris turi 29 nares ir vykdo savo vaiko teisių programas daugiau nei 115 pasaulio šalių. Aljanso atsiradimą 1919 m. inicijavo Anglijos mokytoja Eglantain Jebb, pirmoji iškėlusi vienodų vaiko teisių pripažinimo visame pasaulyje idėją bei įkūrusi fondą „Save the Children“ vaikams remti. Šiai idėjai tapus Jungtinių Tautų Vaiko teisių konvencija, organizacija dirba, kad Lietuva taptų tinkama gyventi vaikams.
BTV HD

Istorija

1993 m. balandį įkurta bendra Lietuvos-JAV bendrovė „Baltijos televizija“, jos pagrindiniu akcininku tapo JAV bendrovė „American Equitable Finance Corporation“, vadovaujama Kęstučio Makaičio, o mažesniuoju akcininku tapo Lietuvos Respublikos finansų ministerija. Tais pačiais metais bendrovės įkurta Baltijos televizija pradėjo savo transliacijas. Ši televizija 1994–1995 m. dalijosi tuo pačiu kanalu kaip ir „TV Polonia“. 1996 m. televizija ėmė plėsti savo korespondentų tinklą – įkurta Kupiškio studija. 1996–1998 m. didžiąją savos programos dalį retransliuodavo BBC ir CNN programas.
1997 m. 30 procentų UAB „Baltijos TV“ akcijų, priklausiusių Lietuvos Respublikos finansų ministerijai, buvo parduotos. Televizijos (jau ėmusios vadintis ir BTV pavadinimu) reitingai dar siekė 6-7 procentus (rinkoje pirmavo LNK ir TV3), tačiau 1997–1998 m. persikėlus nemažai laidų ir žurnalistų iš LNK į BTV, ši tapo trečia pagal žiūrimumą televizija Lietuvoje. 1999 m. 51 proc. televizijos kompanijos akcijų įsigijo Lenkijos „Telewizja Polsat“, o smulkiaisiais televizijos bendrovės akcininkais liko „American Equitable Finance Corporation“ ir Arūnas Valinskas. BTV programos vidutinė dienos auditorija sudarydavo apie 16-17 proc. visos TV auditorijos. 2002 m. pradžioje „Telewizja Polsat“ įsigijo visas „American Equitable Finance Corporation“ ir A. Valinsko turėtas UAB „Baltijos televizija“ akcijas ir gegužės 31 d. BTV pakeitė pavadinimą į TV4.
2004 m. rugsėjo 17 d., kai ji buvo parduota „Achemos grupei“, grąžintas BTV pavadinimas. 2012 m. gruodžio 17 d. „Achemos grupė“ 100 proc. BTV akcijų pardavė LNK grupei už viešai nepaskelbtą sumą. 2013 m. birželio 13 d. UAB „Laisvas ir nepriklausomas kanalas“ ir UAB koncernas „Achemos grupė“ užbaigė UAB „Baltijos televizija“ įsigijimo sandorį.
2013 m. vasarą buvo panaikinta atskira žinių tarnyba, o pats kanalas buvo prijungtas prie LNK grupės. Po šio įsigijimo į BTV programų tinklelį perkelta nemažai su LNK grupe bendradarbiavusių prodiuserinių kompanijų (pvz., UAB „Be tabu“) laidų (pvz., „Yra kaip yra“, „Info diena“).
Nuo 2018 m. gruodžio 1 d. televizija transliuojama HD raiška.
Vilniaus Šv. Teresės bažnyčia

Istorija

Ignotas Dubavičius ir Steponas Dubavičius 1621–1627 m. pastatė iš Liublino atvykusiems karmelitams vienuolyną. 1627 m. suręsta medinė bažnyčia. Jos vietoje Stepono Paco lėšomis 1633–1650 m. pastatyta dabartinė mūrinė. Manoma, kad ją projektavo ir statė architektas Ulrichas Hozijus, pagrindinį fasadą projektavo Konstantinas Tenkala. 1654 m. bažnyčią konsekravo vyskupas Jurgis Tiškevičius.
1760 m. sudegė. Po gaisro sumūrytas arkinis stogas, pastatyta varpinė. 1763–1765 m. vidus papuoštas skulptūromis ir freskomis. 1783 m. pastatyta Pociejų koplyčia. Prancūzijos kareiviai per 1812 m. karą nuniokojo bažnyčios vidų. Po karo bažnyčia restauruota. 1844 m. vienuolynas uždarytas.
1844 m. įkurta parapija. 1857 ir 1895 m. bažnyčia iš dalies restauruota. 1861–1915 m. jame veikė mergaičių mokykla, 1918–1931 m. – lietuvių mergaičių bendrabutis. 1912 m. per Dievo Motinos globos atlaidus lietuviams rytais leistos pridėtinės pamaldos ir pamokslai lietuvių kalba.
1927–1929 m. bažnyčios restauravimui vadovavo architektas Juliusas Klosas. 1971–1976 m. bažnyčia perdažyta, restauruotas vidus (vadovas architektas Vidmantas Vitkauskas).
Panevėžio Kazimiero Paltaroko gimnazija

Istorija

Pastatas, kuriame įsikūrusi K. Paltaroko gimnazija, pradėtas statyti 1939 m. Antrasis pasaulinis karas sukliudė vysk. Kazimierui Paltarokui užbaigti statyti mažąją Panevėžio vyskupijos Kunigų seminariją. Po karo statyba buvo užbaigta, bet pastate, deja, įsikūrė Panevėžio hidromelioracijos technikumas. 1991 metais, Lietuvai atgavus Nepriklausomybę, vysk. Juozui Preikšui ir monsinjorui Jonui Juodeliui gimė mintis atgautame pastate įkurti katalikišką vidurinę mokyklą. Taip įkuriama katalikiška bendrojo lavinimo mokykla. Direktoriumi paskiriamas monsinjoras Jonas Juodelis. 1991 m. rugsėjo l d. mokyklą pradėjo lankyti 56 mokiniai, juos mokė 5 mokytojai. Mokykla sparčiai augo. 1993 m. mokyklai suteikiamas Vysk. Kazimiero Paltaroko vardas. 1994–2000 m. mokyklai vadovauja Nomeda Žegulienė, o nuo 2000 m. – Gražina Gailiūnienė. 2008–2009 m. joje jau 1134 mokiniai ir dirba 95 mokytojai. 2008 m. pavasarį mokykla išleido 7-ąją abiturientų laidą. 
Nuo 2007 m. birželio 27 d. akredituota vidurinio ugdymo programa, o 2008 rugpjūčio 1 d. mokykla tapo gimnazija.
Žvaigždutė (Vilnius)

Istorija

Tiražas 1950 m. – 25 000 egz., 1957 m. – 28 000 egz. Nuo 1958 m. vietoje šio žurnalo pradėjo eiti „Moksleivis“.
Varlupis (Salantas)

Etimologija

Upelyje pavasariais prisiveisdavo daug varlių, dėl to jis buvo pavadintas Varlupiu.
Moderniosios Serbijos istorija

Serbija Pirmajame Pasauliniame kare

Nors įstodama į Pirmąjį pasaulinį karą Serbija siekė suvienyti Serbiją su serbų teritorijomis Bosnijoje ir Hercegovinoje, Kroatijoje ir Vojevodinoje, tačiau oficialiai apibrėžtas karo tikslas buvo platesnis slavų suvienijimas po Serbijos skeptru.
Higso bozonas

Savybės

Standartinis modelis teigia, jog egzistuoja tam tikras Higso laukas, užpildantis visą aplinkui esančią erdvę. Su šiuo lauku sąveikaudamos elementariosios dalelės ir įgyja masę: dalelės, stipriai sąveikaujančios su Higso lauku, įgyja didelę masę, o dalelės, kurios su lauku sąveikauja silpnai, įgyja mažą masę. Higso bozonas yra Higso lauko kvantas.
Higso bozonas neturi sukinio ir krūvio.
2011 metų gruodžio 13 dieną Didžiojo hadronų priešpriešinių srautų greitintuvo detektorių ATLAS ir CMS duomenimis, Higso bozono masė turėtų būti tik 116–130 GeV (ATLAS) arba tik 115–127 GeV (CMS) ribose (Elementariųjų dalelių fizikoje plačiai paplitusi praktika masę išreikšti per energiją, nes gerai žinoma, kad E=mc²). Kitos galimos masės atmestos su 95% reikšmingumo lygmeniu. Nors stebimas įvykių perteklius ties 124 GeV (CMS) ir 125-6 GeV (ATLAS), kuris gali būti Higso bozono pasireiškimas, tačiau tai galėtų būti ir registruojami triukšmai. Gautas įvykių pertekliaus reikšmingumo lygmuo atitinka 2.6 sigma (CMS) ir 3.6 sigma (ATLAS). Nors, atrodytų, tai jau gana didelis reikšmingumas, tačiau elementariųjų dalelių fizikoje 3 sigma laikomas įrodymu, kad dalelė galėtų egzistuoti ir tik 5 sigma būtų pagrindimas, jog dalelė tikrai egzistuoja.
Antanas Valaitis (1890)

Biografija

1911 m. baigė Veiverių mokytojų seminariją, mokytojavo. Po Pirmojo pasaulinio karo gyveno Prancūzijoje, nuo 1923 m. studijavo literatūrą ir psichologiją Monpeljė universitete.
Nuo 1926 m. gyveno Vilniuje. 1937-1939 m. turėjo knygyną, kuris iš tikrųjų buvo „Spaudos fondo“ skyrius. Sovietinės valdžios represuotas, mirė lageryje Kazachijoje.
Bendradarbiavo leidiniuose „Viltis“, „Lietuvos žinios“, „Lietuvos ūkininkas“, „Lietuvos aidas“, „Nepriklausomoji Lietuva“, „Vairas“, „Vilniaus aidas“, „Vilniaus šviesa“, „Vilniaus žodis“, „Lietuvių tauta“.
Parašė scenos vaizdelių iš vaikų gyvenimo, išvertė į lietuvių kalbą užsienio rašytojų kūrinių.
Sužeista tyla

„Sužeista tyla“ – 1980 m. Lietuvos kino studijoje pagal J. Požėros romaną „Šalnos“ sukurtas meninis filmas. Drama. Spalvotas, plačiaekranis. Filmo trukmė – 92 min.

Siužetas

Primityvus ir ypač ideologizuotas filmas apie pokario Lietuvos kaimą, skirtingose barikadų pusėse atsidūrusius brolius.
Mikk Mikiver

Biografija

Baigė Loksos pradinę ir Talino 17-ąją vidurinę mokyklas. 1961 m. baigė vaidybą Talino konservatorijoje. 1968–1978 m. (su pertraukomis) ir 1980–1984 m. Talino konservatorijos dėstytojas, nuo 1980 m. profesorius.
1961–1965 m. V. Kingisepo dramos teatro (nuo 1989 m. Estijos dramos teatras) Taline aktorius, 1974–1988 m. ir nuo 1992 m. režisierius, 1976–1985 m. vyr. režisierius. 1965–1974 m. vaidino ir režisavo Talino miesto teatre, 1970–1974 m. vyr. režisierius. Sukūrė vaidmenų kine, režisavo filmų.
Algis Butkus (1928)

Algis Butkus (g. 1928 m. vasario 27 d. Kaune) – Lietuvos inžinierius mechanikas, habilituotas technologijos mokslų daktaras.

Biografija

1952 m. baigė Lietuvos žemės ūkio akademiją. 2000 m. habilituotas technologijos mokslų daktaras.
1965–1975 m. dėstė Kauno politechnikos institute, nuo 1975 m. Vilniaus inžinerinio statybos instituto (dab. Vilniaus Gedimino technikos universitetas) dėstytojas, nuo 2001 m. profesorius.

Mokslinė veikla

Svarbiausi darbai iš vidaus degimo variklių kokybės vertinimo metodų, alternatyvių degalų panaudojimo būdų. 5 išradimų autorius.
Butkeliai

Istorija

2002 m. prie Butkelių prijungtas kitoje kelio pusėje esantis Taurų kaimas, vėliau vėl atskirtas.
Niko Bellic

Niko Bellic – pagrindinis žaidimo Grand Theft Auto IV veikėjas, rytų europietis, kuris apgaule savo pusbrolio Roman buvo įkalbintas atvykti į Jungtines Amerikos Valstijas.
Niko Bellic įgarsino Michael Hollick.
Pauls Kalniņš

Biografija

Baigė Vilcės pradžios mokyklą ir Liepojos gimnaziją, 1898 m. medicinos mokslus Tartu universitete. Nuo 1898 m. gydytojas Tukume, Mintaujoje ir Rygoje.
1897 m. dienraščio „Dienas lapa“ redakcijos darbuotojas, „Jauna strava“ organizacijos narys, nuo 1901 m. Mintaujos socialdemokratų grupės narys, policijos persekiotas už politinę veiklą. 1903–1906 m. gyveno emigracijoje Šveicarijoje. 1905–1907 m. revoliucijos dalyvis. 1907–1909 m. redagavo laikraštį „Cīņa“ (Kova). 1907–1934 m. LSDSP CK narys, 1910–1914 m. socialdemokratinių laikraščių redakcijų narys. 1914–1917 m. tarnavo Rusijos imperijos kariuomenėje. 1917 m. Rygos darbininkų deputatų tarybos narys, demokratinio bloko organizatorius, vėliau Tautos tarybos, Konstitucinės asamblėjos narys. 1918–1922 m. LSDSP CK pirmininkas.
Visų Latvijos Respublikos Saeimų atstovas, 1925–1934 m. Saeimos pirmininkas ir Kultūros fondo pirmininkas, kelis kartus laikinai ėjo Respublikos prezidento pareigas. Po 1934 m. aizsargų suorganizuoto valstybės perversmo 4 mėn. kalintas Rygos centriniame kalėjime. 1942–1944 m. pogrindinio LSDDP CK narys. Vokiečių slaptosioms tarnyboms išsiaiškinus jo veiklą, 1944 m. pakeliui į Švediją sulaikytas, nuvežtas tardyti į Vokietiją, vėliau į Austriją.
Limonadas

Limonadas (angl. lemon 'citrina') – nealkoholinis gaivusis gėrimas, gaminamas iš gazuoto ar paprasto vandens ir citrinų bei jų produktų ar sintetinių analogų.
Dabar šiuo pavadinimu Lietuvoje vadinami bet kurie parduodami saldūs, dažniausiai gazuoti vaisvandeniai.

Istorija

XVII a. limonadu vadinosi gėrimas, pagamintas iš citrinos sulčių ir citrinos antpilo. Iš to kilo gėrimo pavadinimas – Limonade (Lemon added).
1767 m. anglų chemikas Džozefas Pristlis išrado prietaisą, kuris vandenį prisotina dujomis. Šį prietaisą pradėjo gaminti Jakob Švepp, kurio vardu ir buvo pavadinta pirmoji kompanija „Schwepp & Co“, pradėjusi prekiauti gazuotais gėrimais su vaisių ir uogų sirupais. Kadangi natūralūs sirupai buvo pakankamai brangūs, juos ėmė keisti rūgštimis ir esencijomis. Pirmiausia buvo pakeista citrinos rūgštis, tad 1833 m. limonadas tapo pasauliniu lyderiu tarp vaisinių gėrimų, o „Lemon’s Superior Sparkling Ginger Ale“ (Nuostabus putojantis citrininis imbierinis elis) – pirmuoju nealkoholiniu gėrimu, užregistruotu prekiniu ženklu.

Gamyba

Limonado pagrindas – įvairių komponentų mišinys, dažniausiai ruošiamas šaltuoju būdu, nors yra ir pusiau karštas ir karštasis būdai. Komponentų kokybė ir jų dozavimas lemia gatavo produkto kokybę. Gėrimo sudėtyje didžiausią dalį (apie 80 %) sudaro vanduo. Stambios gamyklos savo teritorijose turi vandens šaltinius, tačiau ir toks vanduo dar papildomai yra filtruojamas, minkštinamas ir dezinfekuojamas.
Gėrimui „Limonadas“ gamybai naudojamas cukrus, citrinos rūgštis ir kompozicija, susidedanti iš citrinos antpilo, obuolių sulčių ir deginto cukraus. Šis gėrimas pasižymi geltona spalva, gaivinančiu skoniu ir eteriniu citrinos aliejaus aromatu. Įpiltas į taurę, jis ilgą laiką išskiria angliarūgštę.
„Sitro“ (iš citron 'citrina', iš pranc. limonade au citron) gaiviajam vaisiniam gazuotam gėrimui gaminti naudojamas cukrus, citrinos rūgštis, mandarinų, apelsinų ir citrinų antpilas. Gėrimas šviesiai geltonos spalvos, gaivaus skonio ir savotiško citrusinių vaisių aromato.
Tarptautinis susitarimas dėl atogrąžų medienos (2006)

Tarptautinis susitarimas dėl atogrąžų medienos (angl. International Tropical Timber Agreement, sutrumpintai ITTA) – tarptautinė sutartis, kuria siekiama reguliuoti tarptautinę prekybą atogrąžų miškų mediena ir užtikrinti darnią atogrąžų miškų miškotvarką. Jis buvo priimtas 2006 m. ir įsigliojo 2011 m. gruodžio 7 d., pakeisdamas 1994 m. priimtą ir nuo 1997 m. galiojusį tokio pačio pavadinimo susitarimą. ITTA yra Tarptautinės tropinės medienos organizacijos pagrindinis dokumentas.
Pagal susitarimą jam priklausančios valstybės skirstomos į gamintojas (eksportuojančias tropinę medieną) ir vartotojas (importuojančias). Pirmajai grupei priklauso 31 valstybė, antrai – 36, įskaitant ir Lietuvą, kuri dalyvauja kaip ES narė.

Turinys

Susitarimu siekiama vienyti atogrąžų medienos eksportuojančias ir importuojančias šalis, skatinti jų bendradarbiavimą, kuris prisidėtų tiek prie abipusės ekonominės naudos, tiek ir prie atogrąžų miškų išsaugojimo ir darnaus jų panaudojimo. Susitarime daugiausiai dėmesio skiriama apibrėžti Tarptautinės tropinės medienos organizacijos struktūrą, valdymą, nesutarimų sprendimo mechanizmą.
Manausas

Pavadinimo kilmė

Miestas pavadintas pagal čiabuvių Manaós gentį, kadaise gyvenusią šiose vietovėse. Vietinių kalba šis vardas reiškia „dievo motina“.

Istorija

Gyvenvietė įsikūrė 1699 m. kaip nedidelė portugalų tvirtovė São José da Barra. 1832 m. gavo miesto teises ir dabartinį pavadinimą.
Minų laukas

Sausumos minų laukai

Nuo išminavimo minų laukai gali būti apsaugoti naudojant neišminuojamas minas arba lauką pridengiant kulkosvaidžių ugniavietėmis ar pan.

Prieštankinis minų laukas

(angl. anti - tank minefield; rus. противотанковое минное поле)

Laukas užminuotas galingesnėmis prieštankinėmis minomis, kurios sprogsta jų sprogdiklius spaudžiant didesnei masei, negu žmogaus. Toks laukas gali būti neįveikiamas barjeras tankams, šarvuočiams, jau nekalbant apie automobilių transportą.
Laukas irgi gali būti užmaskuotas ar nemaskuotas. Praėjimai jame gali būti padaromi tais pačiais būdais kaip ir priešpėstiniame lauke (išskyrus „traiškymą“ vikšrais).

Mišrusis minų laukas

(angl. composite minefield; rus. смешанное минное поле)

Laukas, užminuotas prieštankinėmis ir priešpėstinėmis minomis pramaišiui. Jis stabdo tiek pėstininkus, tiek mašinas. Be to, priešpėstinės minos lėtina išminuotojų darbą, šie turi išminuoti (ar bent pažymėti minas, kad būtų galima aptikti vietas be minų) ne tik prieštankines minas, bet ir priešpėstines, kurios nekenksmingos tankams, bet trukdo išminuotojams.

Netikrasis minų laukas

(angl. dummy minefield; rus. ложное минное поле). Kitas lietuviškai pavadinimas – apgaulingasis minų laukas.

Teritorija, kuriai suteikti tikro minų lauko požymiai, kad priešas jį palaikytų tikru minų lauku. Tokie laukai naudojami priešui klaidinti: praėjimams tikruose minų laukuose užmaskuoti, užkirsti galimo puolimo ar traukimosi kelią iš tikrųjų jį paliekant laisvą ir kt.

Nevaldomasis minų laukas

(angl. uncontrollable minefield; rus. неуправляемое минное поле)

Minų lauke naudojamos minos, kurios sprogsta taikiniui (kareiviui, tankui, mašinai) mechaniškai palietus ar kitaip sužadinus minos sprogdiklį.

Valdomasis minų laukas

(angl. controllable minefield; rus. управляемое минное поле)

Minų lauke panaudotos minos, kurios gali būti perjungiamos iš kovinės būklės į nekovinę. Pvz., minų lauką, kurio minos perjungtos į nekovinę būseną, gali kirsti sava kariuomenė, o po to minos vėl įjungiamos. Minos gali būti valdomos perduodant signalus laidais, šviesolaidžiais ar radijo bangomis.

Valdomus laukus paprastai įrengia savo gynybos gilumoje, jais pridengia vadavietes ir kitus svarbius objektus.
Valdomo minų lauko minos paprastai gali būti sprogdinamos nuotoliniu būdu, visos išsyk ar pasirinkta tvarka.

Priešdesantinis minų laukas

(angl. antiamphibious minefield; rus. противодесантное минное поле)

Minų laukas įrengtas jūroje, nedideliame gylyje prie pat kranto, ir skirtas naikinti desanto išlaipinimui naudojamas mašinas (plaukiojančius šarvuočius, amfibijas ir kt.), krantan brendančius kareivius.
Tokiuose laukuose naudojamos specialios priešdesantinės minos.
Kartais įrengiami minų laukai apsaugai nuo parašiutininkų desanto. Tokiais atvejais priešpėstinėmis minomis užminuojami laukai, patogūs parašiutininkams išmesti. Toks minų laukas praktiškai niekuo nesiskiria nuo paprasto priešpėstinio minų lauko.
Eladijus Kirijanovas

Eladijus Kirijanovas (g. 1972 m.) – Lietuvos finansininkas.

Biografija

Baigė ekonomikos studijas Kauno Vytauto Didžiojo universitete, Vilniaus Gedimino technikos universitete ir Baltic Management Institute; ekonomikos, verslo vadybos magistras.
2000–2006 m. informacinių technologijų bendrovių grupės UAB „Sonex“ finansų direktorius, vėliau grupės prezidentas ir valdybos narys. Nuo 2006–2007 m. farmacinių įmonių grupės AB „Sanitas“ finansų direktorius. Investicijų valdymo bendrovės UAB „Mama Holding“ steigėjas (2007 m. gruodžio mėn.), akcininkas; nuo 2008 m. sausio mėn. „Mama Holding“ dukterinės apskaitos ir finansų valdymo įmonės „M-Finance“ direktorius.
Vienas iš labdaros ir paramos fondo „Jiezno vaikai“ steigėjų bei valdybos pirmininkas (fondo tikslai – Lietuvos vaikų globos namų auklėtiniams padėti siekti išsilavinimo, plėsti pasaulėžiūrą, ugdyti saviraiškumą).
Daniel Ortega

Biografija

Danielis Ortega gimė vidutinės klasės šeimoje La Libertado mieste. Kartu su tėvais aktyviai dalyvavo opoziciniame judėjime prieš diktatūrinį Anastasio Somoza režimą. Dėl šios veiklos buvo areštuotas. 1963 m. įstojo į Centrinės Amerikos universitetą Managvoje ir netrukus įsitraukė į sandinistinį judėjimą.

Veikla Sandino judėjime

1967 m. tapo sandinistų judėjimo lyderiu, bet 1974 m. apkaltintas apiplėšimu ir įkalintas. Netrukus paleistas, išvyko į Kubą, kur kartu su kitais sandinistų veikėjais pradėjo organizuoti revoliuciją.
1979 m. Ortega su kitais Sandino nariais nuvertė JAV remiamą Somosos diktatūrą ir suformavo Nacionalinio atstatymo chuntą (buvo vienas iš 5 jos narių). Netrukus Danielis Ortega tapo faktiniu Nikaragvos vadovu.

Kova su diktatūros šalininkais

1981 m. JAV prezidentas Ronaldas Reiganas pasmerkė Nikaragvos valdžią, už tai, kad ši užmezgė glaudžius ryšius su Kuba, SSRS, rėmė antiimperialistinius judėjimus kaimyninėse valstybėse. Reigano vyriausybė netgi pasitelkė CŽV ir tiekė ginklus Somosos šalininkams, bandydama atstatyti jai palankų diktatūrinį režimą. Buvo suorganizuotas Contra judėjimas prieš Ortegos sandinistus. JAV įsitraukė į net 30 tūkst. Nikaragvos gyventojų aukų pareikalavusį pilietinį karą ir dėl ginklų tiekimo vienai iš kovojusių pusių pateko į milžinišką tarptautinį skandalą.
1984 m. Danielis Ortega laimėjo prezidento rinkimus, gavęs 63 % rinkėjų balsų. Nepaisant to, kad dauguma stebėtojų rinkiminių pažeidimų nepastebėjo, JAV spaudžiamos opozicinės partijos boikotavo rinkimus.

Tarpuvaldis

1990 m. Ortega pralaimėjo rinkimus vienai iš buvusių Atstatymo chuntos narių, Violetai Čamoro. Ji sudarė labai plačią opozicinę koaliciją ir sugebėjo aplenkti Ortegą. Danielis Ortega nesėkmingai dalyvavo 1996 ir 2001 m. rinkimuose. Pralaimėjimus lėmė kaltinimai korupcija.
Ilgainiui Ortegos retorika tapo modernesnė ir sušvelnėjo. Sandinistų partija sudarė paktą su liberalų partija.
Sližiškiai

Istorija

1690 m. kaimas minimas Molėtų krikšto metrikų knygoje. 1694 m. toje pat knygoje užrašyta Sližiškiai kitaip Pavirinčiai. 1730 m. minimas dvaras, kuriame gyvena Mykolas Aravinka.  
1906 m. Inturkės juodraštinėje priešvedybinių apklausų knygoje minimas Sližiškių palivarkas.
Vytautas Ločeris

Vytautas Ločeris (g. 1923 m. rugsėjo 17 d. Biržuose – ?) – Lietuvos prekybos ekonomistas, stendinio šaudymo sporto meistras, nusipelnęs treneris.
Krymo herbas

Krymo Autonominės Respublikos herbas – vienas iš Krymo AR simbolių. Įteisintas 1992 m. rugsėjo 24 d.
Herbą sudaro raudonas skydas su einančiu sidabriniu grifonu, dešine letena laikančio atvertą kriauklę su mėlynu perlu. Virš skydo kylanti auksinė saulė. Skydą laiko dvi kolonos, apsuktos Krymo AR vėliavos spalvų juosta su užrašu rusų kalba „Klestėjimas vieningume“ (Процветание в единстве).
Estanislao Shilinsky Bachanska

Biografija

Gimė 1911 m. Baisogaloje. Į Meksiką atvyko kartu su broliu kaip Sovietų Sąjungos cirko artistais ir nusprendė čia pasilikti bei prisijungė prie cirko Carpa Valentina. 1929 m. susipažino su Mario Fortino Alfonso Moreno Reyes, kuriam padėjo pasirengti Cantinflas vaidmeniui, kuris tapo vienu iš žymiausių XX a. Meksikos kino vaidmenų, o pats aktorius tapo vienu garsiausių Meksikos aktorių. S. Šilinskis vedė M. Moreno žmonos Valentinos Ivanovos seserį Olgą Ivanovą. 1937 m. Šilinskis suvaidino pirmajame savo filme No te engañes corazón. Nuo 1949 m. iki 1975 m. kartu su Manuel Palacios Sierra kūrė savo filmus. Buvo geras dainininkas, mokėjo groti gitara ir smuiku bei jo išvaizda buvo netipiška meksikiečių komikams.
FC Petržalka 1898

Istorija

1986–1990 m. komanda buvo prisijungusi prie Inter Bratislava klubo.
2014 m. klubas bankrutavo.
Gimnastikos sienelė

Gimnastikos sienelė, kitaip dar švediškoji sienelė - medinis įtaisas prie sienos, skirtas gimnastikos pratimams ar mankštai daryti. Gimnastikos sienelė primena plačias kelias vienas šalia kitų vertikaliai pastatytas kopėčias. Gimnastikos sienelės gali būti 2 dydžių: 320 cm aukščio, 100 cm pločio su 20 skersinių arba 300 cm aukščio, 82 cm pločio su 12 skersinių.
Plaskų valsčius

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. valsčius priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį valsčius buvo priskirtas Lietuvos Respublikai. Dalis valsčiaus kaimų priklausė 1919–1954 m. egzistavusiam Ščebros Olšankos valsčiui. 1975–1998 m. priklausė Suvalkų vaivadijai.

Administracinis suskirstymas

Dalni Lasas, Gorčica, Gruškos, Hanusas, Jalovi Rugas, Jazai, Kelminas, Kopanica, Ksenži Mostekas, Kudrinkiai, Lipinai, Lubinovas, Macharcė, Mali Borekas, Mikašuvka, Molovistė, Mulai, Osenikai, Ostrinskiai, Perkučas, Plaskai, Podmacharcė, Pževiežas, Rigolis, Rubcovas, Rudauka, Sausupė, Serski Lasas, Sirvas, Stželcovizna, Tartakas ir Tži Kopcė.

Valsčiaus gamta

Didelė dalis valsčiaus teritorijos yra Augustavo girioje ir Plaskų girininkijoje. Valsčiuje yra Kurianskių Bagno, Malų Boreko, Perkučo ir Starožino draustiniai. Valsčiuje teka Juodosios Ančios ir Dumblės upės.
Tama (Tokijas)

Istorija

Tama kaip kaimas buvo įkurta 1889 m. balandžio 1 d. 1964 m. balandžio 1 d. Tamai buvo suteiktos miestelio, o 1971 m. lapkričio 1 d. – miesto statusas.

Simboliai

Oficiali miesto gėlė – smailiadantė vyšnia (Prunus serrulata), medis – dviskiautis ginkmedis (Ginkgo biloba), paukštis – didysis purplelis (Streptopelia orientalis).